af [xxxx] om ændring af direktiv 2009/65/EU, 2013/36/EU og (EU) 2019/2034 for så vidt angår behandling af koncentrationsrisici over for centrale modparter samt modpartsrisikoen i forbindelse med centralt clearede derivattransaktioner

BEGRUNDELSE

1.BAGGRUND FOR FORSLAGET

•Forslagets begrundelse og formål

Dette forslag er en del af initiativet, der skal sikre, at EU har et sikkert, robust og konkurrencedygtigt centralt clearingøkosystem, og derigennem fremme kapitalmarkedsunionen og styrke EU's åbne strategiske autonomi. Robuste og sikre centrale modparter (CCP'er) øger tilliden til det finansielle system og understøtter likviditeten på centrale markeder på helt afgørende vis. Et sikkert, robust og konkurrencedygtigt centralt clearingøkosystem er en forudsætning for, at systemet kan vokse yderligere. EU's centrale clearingøkosystem bør gøre det muligt for EU's virksomheder at afdække deres risici effektivt og sikkert og samtidig sikre finansiel stabilitet mere generelt. På denne måde vil central clearing understøtte EU's økonomi. Et konkurrencedygtigt og effektivt centralt EU-clearingøkosystem vil betyde øgede clearingaktiviteter, men clearing indebærer også risici, i forbindelse med at transaktioner centraliseres hos nogle få, finansielt systemisk vigtige CCP'er. Det er derfor nødvendigt, at disse risici styres på passende vis af CCP'er, og at der fortsat føres nøje tilsyn med CCP'erne både i nationalt regi og på EU-plan.

Dertil kommer, at der siden 2017 gentagne gange er givet udtryk for bekymring over de vedvarende risici for EU's finansielle stabilitet som følge af den uforholdsmæssigt høje koncentration af clearingaktiviteterne hos visse tredjelands-CCP'er, navnlig i et stressscenario. Hændelser forbundet med høj risiko, men lav sandsynlighed, vil kunne indtræffe, og EU er nødt til at være forberedt på at imødegå dem. Selv om EU's CCP'er generelt har vist sig at være modstandsdygtige under hele denne udvikling, har erfaringerne vist, at EU's centrale clearingøkosystem kan styrkes til gavn for den finansielle stabilitet. Åben strategisk autonomi betyder imidlertid også, at EU er nødt til at beskytte sig selv mod de risici for den finansielle stabilitet, der kan opstå, når EU's markedsdeltagere i for høj grad er afhængige af tredjelandsenheder, idet dette kan være en kilde til sårbarheder. Med håndtering af denne situation for øje har initiativet, som dette forslag er en del af, til formål at øge likviditeten hos EU's CCP'er, opbygge EU's centrale clearingkapacitet og mindske risiciene for EU's finansielle stabilitet som følge af uforholdsmæssigt store eksponeringer mod tredjelands-CCP'er. Initiativet indebærer derfor bl.a., at alle markedsdeltagere, der er underlagt en clearingforpligtelse, skal have aktive konti hos EU-CCP'er til clearing af som minimum en vis andel af de tjenesteydelser, som ESMA har identificeret som værende af væsentlig systemisk betydning for EU's finansielle stabilitet.

Mens størstedelen af de lovgivningsmæssige foranstaltninger til gennemførelse af denne pakke er indeholdt i Kommissionens forslag til forordning om ændring af forordning (EU) nr. 648/2012 (EMIR) — den såkaldte "EMIR 3"-revision — indebærer det foreliggende forslag ændringer i direktiv 2013/36/EU (kapitalkravsdirektivet eller "CRD"), direktiv (EU) 2019/2034 (direktivet om investeringsselskaber) og direktiv 2009/65/EU (direktivet om institutter for kollektiv investering i værdipapirer eller "UCITS-direktivet"), som er nødvendige for at sikre, at målene for EMIR 3-revisionen nås, og at der sikres ensartethed. De to forslag bør derfor sammenholdes.

•Sammenhæng med de gældende regler på samme område

Initiativet, som dette forslag er en del af, vedrører og er i overensstemmelse med andre EU-politikker og igangværende initiativer, der har til formål at i) fremme kapitalmarkedsunionen, ii) styrke EU's åbne strategiske autonomi og iii) øge omkostnings- og måleffektiviteten af tilsynet på EU-plan. Der gennemføres i henhold til dette forslag visse, begrænsede ændringer i CRD og IFD med det formål at tilskynde henholdsvis institutter og investeringsselskaber og deres kompetente myndigheder til systematisk at imødegå enhver uforholdsmæssigt høj koncentrationsrisiko, der måtte opstå som følge af deres eksponeringer mod CCP'er, navnlig systemisk vigtige tredjelands-CCP'er (niveau 2-CCP'er), der udbyder tjenesteydelser, som ESMA anser for at være af væsentlig systemisk betydning, hvilket afspejler den mere overordnede politiske målsætning om åben strategisk autonomi på det makroøkonomiske og finansielle område, navnlig — men ikke kun — ved at videreudvikle EU's finansielle markedsinfrastrukturer og øge deres modstandsdygtighed. Mere udbredt central clearing gennem EU-CCP'er vil også bidrage til mere effektive efterhandelsordninger, som er grundlaget for en robust kapitalmarkedsunion. Forslaget indebærer også ændring af UCITS-direktivet med det formål at afskaffe modpartsrisikogrænser for alle derivattransaktioner, der cleares centralt af en CCP, der er meddelt tilladelse eller anerkendt i henhold til forordning (EU) nr. 648/2012, hvorved der skabes lige vilkår for henholdsvis derivater, der handles på markedspladser, og over-the-counter (OTC)-derivater, ligesom den risikobegrænsende karakter af CCP'er i derivattransaktioner afspejles bedre.

•Sammenhæng med Unionens politik på andre områder

Dette initiativ skal ses i sammenhæng med Kommissionens mere overordnede dagsorden, som handler om at gøre EU's markeder sikrere, mere robuste, mere effektive og mere konkurrencedygtige, som afspejlet ved kapitalmarkedsunionen og diverse initiativer vedrørende åben strategisk autonomi. Sikre, effektive og konkurrencedygtige efterhandelsordninger, og frem for alt central clearing, er et element af afgørende betydning for robuste kapitalmarkeder. Et velfungerende, integreret kapitalmarked vil gøre det muligt for EU's økonomi at vokse på en bæredygtig måde og blive mere konkurrencedygtig i tråd med den strategiske prioritet for Kommissionen om en økonomi, der tjener alle, med fokus på at skabe de rette betingelser for jobskabelse, vækst og investeringer.

Initiativet har ingen direkte og/eller påviselige virkninger, der forårsager væsentlig skade eller påvirker overensstemmelsen med klimaneutralitetsmålene eller de forpligtelser, der følger af den europæiske klimalov.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Ved CRD, IFD og UCITS-direktivet er der fastlagt regulerings- og tilsynsmæssige rammer for henholdsvis kreditinstitutter, investeringsselskaber og UCITS-fonde, som kan gøre brug af de tjenester, der udbydes af CCP'er i EU og tredjelande. Retsgrundlaget for disse direktiver var artikel 53, stk. 1, i traktaten om Den Europæiske Unions funktionsmåde (TEUF), idet de havde til formål at samordne bestemmelserne om adgang til udøvelse af virksomhed som kreditinstitut, investeringsselskab eller investeringsinstitut. Da der med dette initiativ foreslås yderligere politiktiltag med henblik på at sikre, at disse mål nås, ville retsgrundlaget for vedtagelsen af det tilhørende lovgivningsforslag være det samme.

•Nærhedsprincippet (for områder, der ikke er omfattet af enekompetence)

Dette forslag er en del af lovgivningspakken, der har til formål at gøre EU's CCP'er mere attraktive ved at gøre det lettere for dem at markedsføre nye produkter og begrænse deres overholdelsesomkostninger samt at styrke tilsynet på EU-plan med EU-CCP'er. EU-tiltaget vil også afhjælpe EU's uforholdsmæssigt store afhængighed af niveau 2-tredjelands-CCP'er med det formål at mindske risiciene for EU's finansielle stabilitet. Et sikkert, robust, effektivt og konkurrencedygtigt marked for centrale clearingydelser bidrager til dybere og mere likvide markeder i EU og er af afgørende betydning for en velfungerende kapitalmarkedsunion.

Dette forslag ændrer navnlig CRD og IFD for at tilskynde henholdsvis institutter og investeringsselskaber og deres kompetente myndigheder til systematisk at imødegå enhver uforholdsmæssigt høj koncentrationsrisiko, der måtte opstå som følge af deres eksponeringer mod CCP'er, navnlig niveau 2-CCP'er, og afspejler den mere overordnede politiske målsætning om et sikrere, mere robust og konkurrencedygtigt centralt clearingøkosystem i EU. Forslaget indebærer også ændring af UCITS-direktivet med det formål at afskaffe modpartsrisikogrænser for alle derivattransaktioner, der cleares centralt af en CCP, der er meddelt tilladelse eller anerkendt i henhold til forordning (EU) nr. 648/2012, hvorved der skabes lige vilkår for henholdsvis derivater, der handles på markedspladser, og OTC-derivater, ligesom den risikobegrænsende karakter af CCP'er i derivattransaktioner afspejles bedre.

Medlemsstaterne og de nationale tilsynsmyndigheder kan ikke på egen hånd afhjælpe de systemiske risici, der knytter sig til højt integrerede og indbyrdes forbundne CCP'er, som opererer på et grænseoverskridende grundlag, der går ud over de nationale jurisdiktioner. De kan heller ikke afbøde risici, der opstår som følge af divergerende national tilsynspraksis. Medlemsstaterne kan heller ikke på egen hånd skabe incitamenter til central clearing i EU og afhjælpe ineffektiviteten i rammen for samarbejdet mellem nationale tilsynsmyndigheder og EU-myndigheder. På grund af foranstaltningernes omfang kan disse mål derfor bedre nås på EU-plan i overensstemmelse med nærhedsprincippet, jf. artikel 5 i traktaten om Den Europæiske Union.